Številka: 03215-7/2013-3

Datum: 12. 09. 2013

## ZAPISNIK

18. seje Odbora za stanovanjsko politiko (v nadaljevanju: Odbor), ki je bila v sredo, 4. septembra 2013.

Seja je potekala v Klubu 11, Mestna hiša, Mestni trg 1, Ljubljana.

Sejo je vodila predsednica Odbora Breda Brezovar Papež.

Na seji so bili navzoči članice in člani Odbora (v nadaljevanju: člani):

Breda Brezovar Papež, Iztok Kordiš, Matej Čepeljnik, Marjan Jernej Virant, Mojca Kavtičnik Ocvirk in Boštjan Zajc.

Seje se ni udeležila Bruna Antauer.

Na seji so bili navzoči tudi:

Sašo Rink, direktor JSS MOL in Boris Kaučič iz MOL, SODMS.

Seja se je pričela ob 16.00 uri ob navzočnosti 4 članov.

S sklicem seje so člani prejeli predlog dnevnega reda 18. seje Odbora:

1. **Potrditev zapisnika 15. in 16. seje OSP**
2. **Določitev podpredsednice oz. podpredsednika odbora**
3. **Poročilo o izvrševanju proračuna Mestne občine Ljubljana za leto 2013 za obdobje od 1.1.2013 do 30.6.2013**
4. **Razno**

O dnevnem redu ni razpravljal nihče, zato je predsednica dala na glasovanje predlagani dnevni red:

**PREDLOG SKLEPA:**

**Odbor za stanovanjsko politiko sprejme predlog dnevnega reda 18. seje Odbora.**

Navzočih so bili 4 člani.

Za so glasovali 4 člani. Proti ni glasoval nihče.

Predlog dnevnega reda **je bil** sprejet.

**AD 1**

Predsednica je vprašala navzoče člane in članice ali je kakšna pripomba na vsebino dveh zapisnikov 15. in 16. seje odbora. Tajnik odbora, Boris Kaučič, je obrazložil usklajevanje zapisnika in dokončno različico, ki je sedaj na predlogu za sprejem. Prisotni niso podali nobenih pripomb na zapisnik. Nato je predsednica dala na glasovanje.

**PREDLOG SKLEPA:**

**Potrdi se zapisnik 15. seje Odbora za stanovanjsko politiko.**

Navzočih so bili 4 člani.

Za so glasovali 4 člani. Proti ni glasoval nihče.

Sklep je bil sprejet.

In

**PREDLOG SKLEPA:**

**Potrdi se zapisnik 16. seje Odbora za stanovanjsko politiko.**

Navzočih so bili 4 člani.

Za so glasovali 4 člani. Proti ni glasoval nihče.

Sklep je bil sprejet.

**AD 2**

Predsednica odprla postopek evidentiranja kandidatov/kandidatk za podpredsednika/podpredsednico odbora. S strani članic in članov je prišel na dnevni red predlog člana ter svetnika g. Iztoka Kordiša. Predlagani se je s ponujenim mestom podpredsednika OSP strinjal. Drugih pripomb in želj udeležencev odbora glede izvolitve podpredsednika ni bilo.

**PREDLOG SKLEPA:**

**Iztok Kordiš se imenuje za podpredsednika Odbora za stanovanjsko politiko.**

Navzočih so bili 4 člani.

Za so glasovali 4 člani. Proti ni glasoval nihče.

Sklep je bil sprejet.

**AD 3**

Gradivo za to točko so člani prejeli s sklicem seje.

Predsednica je podala uvodno obrazložitev k razpravi o poročilu o izvrševanju proračuna Mestne občine Ljubljana za leto 2013 za obdobje od 1.1.2013 do 30.6.2013. Omenila je splošno oceno stanja, polletno realizacijo, nekatere stanovanjske projekte v izpeljavi (polje 3), optimističnem letnem načrtovanju, o črpanju evropskih sredstev, prihodke v kriznih časih ter izdatke za stanovanjsko politiko.

Sašo Rink, direktor JSS MOL, je podal širšo in poglobljeno obrazložitev k poročilu o izvrševanju proračuna Mestne občine Ljubljana za leto 2013 za obdobje od 1.1.2013 do 30.6.2013 na področju delovanja JSS MOL in stanovanjske politike.

Predstavil je nekatere podatke iz polletne realizacije proračuna MOL ter rebalans finančnega načrta JSS MOL za leto 2013, ki je bil sprejet v začetku julija 2013. Omenil je nekatere stanovanjske projekte v teku kot so na Dolgem mostu, Cesta dolomitskega odreda, Zarnikova 4, Pipanova pot, Švicerija, Polje 3, Zelena jama, Belokranjska 2 in Cesta Španskih borcev. Obrazložil je potek razpisa in izbiro izvajalcev gradbenih del za gradnjo soseske Polje 3. Omenil je podjetja, ki so podala ponudbe in pojasnil nadaljevanje izbora izvajalca. Poudaril je napredovanje pri dodeljevanju neprofitnih stanovanj za 15. javni razpis JSS MOL ter objavo prednostne liste v medijih, ki bo izšla v soboto, 7. septembra 2013 v časopisu Svet 24. Glede dodelitve stanovanj je omenil uspešnost prosilcev 15. Javnega razpisa in dodelitev stanovanj listi A in B. Omenil je uspešno dodeljevanje neprofitnih stanovanj, bivalnih enot ter oskrbovanih stanovanj.

Razpravljali so: Breda Brezovar Papež, Iztok Kordiš, Matej Čepeljnik, Marjan Jernej Virant, Mojca Kavtičnik Ocvirk, Boštjan Zajc in Sašo Rink.

Razprava je tekla o objavi prednostne liste v sredstvih javnega obveščanja, to je spletni strani JSS MOL in časopisu Svet 24, ki bo izšel v soboto, 7. septembra 2013. G. Sašo Rink je obrazložil potek izbora objave v sredstvih javnega obveščanja in izbiro časopisa Svet 24 kot najcenejšega ponudnika za objavo v tiskanem mediju.

Predsedujoča je bila mnenja, da bi prednostno listo za 15. razpis za neprofitna stanovanja JSS MOL lahko objavili v nekem bolj »verodostojnem mediju« kot je t.i. rumeni tisk v Svet 24.

G. Čepeljnik in g. Rink sta podala nekatera pojasnila ostalim članom odbora glede javno zasebnega partnerstva ter stavbne pravice.

Po končani razpravi je predsednica dala na glasovanje:

**SKLEP:**

**Odbor za stanovanjsko politiko je kot zainteresirano delovno telo obravnaval Poročilo o izvrševanju proračuna Mestne občine Ljubljana za leto 2013 za obdobje od 1.1.2013 do 30.6.2013 za področje stanovanjske politike, proračunske postavke 4.11. Služba za razvojne projekte in investicije - 1605 (Spodbujanje stanovanjske gradnje) in ga predlaga pristojnemu Odboru za finance v sprejem.**

Navzočih je bilo 6 članov.

Za je glasovalo 6 članov. Proti ni glasoval nihče.

Sklep je bil sprejet.

**AD 4**

Razpravljali so: Breda Brezovar Papež, Iztok Kordiš, Matej Čepeljnik, Marjan Jernej Virant, Mojca Kavtičnik Ocvirk, Boštjan Zajc in Sašo Rink.

Razprava je tekla o pogodbi o posredovanju in svetovanju z lichtensteinskim podjetjem, ki ga je podpisala bivša direktorica JSS MOL glede izgradnje Celovških dvorov.

S strani NS JSS MOL je podala mnenje članica nadzornega sveta Mojca Kavtičnik Ocvirk. NS JSS MOL je dobil tudi vpogled v omenjeno dokumentacijo in svetovalno pogodbo.

Direktor JSS MOL je krajše obrazložil tedanjo situacijo na trgu nepremičnin in pojasnil, da je bilo stanje na nepremičninskem trgu v tistem času bistveno drugačno od sedanjega, vsled česar je zelo težko presojati tedanja ravnanja. Prav tako pojasni, da je bil tedaj tudi NS JSS MOL v drugačni sestavi kot je sedaj. Zadevo trenutno obravnavajo organi pregona, kakršne koli vrednostne sodbe o predmetnem primeru pa glede na slednje dejstvo vsekakor niso primerne.

G. Virant je imel pripombo v zvezi z vabilom na sejo Odbora, saj je menil, da je seja ob 17h. Tajnik odbora je podal obrazložitev zakaj je morebiti prišlo do neljubega zapleta ter se opravičil. Seja odbora je bila 2x prestavljena in je gradivo da njega prihajalo po navadni pošti.

Na odboru je bilo podano mnenje, da v kolikor je bilo storjeno kakšno morebitno kaznivo dejanje, da pristojni organi omenjeno zadevo raziščejo in na podlagi ugotovitev primerno ukrepajo. Odbor se trenutno ne bo opredeljeval do morebitnega primera, bo raje počakal na dejstva in se nato opredeljeval na podlagi ugotovljenega.

G. Virant in g. Zajc sta spregovorila o sredstvih, ki so bila leta 2006 zaradi spremembe zakona (enačbe v zakonu) zmanjšana oz. odvzeta Mestni občini Ljubljana in porazdeljena drugim občinam.

Seja je bila končana ob 17.15 uri.

|  |  |
| --- | --- |
| Pripravil: *Boris Kaučič*Višji svetovalec III | *Breda Brezovar Papež*Predsednica |